Familie rasend oor vermiste Alzheimer-pasiënt(Foto: Verskaf) ŉ Bejaarde man met Alzheimer se siekte is steeds vermis nadat hy Donderdag van ŉ versorgingseenheid in Noordhoek in Kaapstad verdwyn het. Gus Thompson (70) se familie, talle vrywilligers en die polisie soek sedertdien onverpoos na hom. James, Gus se seun en woordvoerder van die familie, sê sy pa is laas om 18:00 in die gebied om die betrokke versorgingseenheid gesien. Kringtelevisie wat in en om Noordhoek verkry is, wys dat Gus die fasiliteit per voet verlaat het. Om 20:00 word hy weer by die Chapmanspiek-draaipunt gewaar waar hy in die rigting van Houtbaai stap. “Gus ly aan Alzheimer se siekte en is waarskynlik deurmekaar. Hy sal ook moontlik vra vir Gigi,” lui ŉ verklaring deur die familie. Gus is sowat agt jaar vantevore met die siekte gediagnoseer. Die familie het sedert sy verdwyning ŉ uitstorting van ondersteuning van lede van die gemeenskap gekry, maar terselfdertyd talle wenke ontvang wat op die ou end op niks uitgeloop het nie. “Ons is so dankbaar vir die honderde vrywilligers wat die afgelope paar dae dag en nag gewerk het op soek na my pa. Die vrywilligers het elke telefoonoproep beantwoord, honderde leidrade nagejaag, ure se beeldmateriaal gefynkam en ons op elke moontlike manier bygestaan,” sê James. Die soektog na Gus is intussen uitgebrei en nie meer beperk tot Houtbaai en Noordhoek nie, aangesien hy moontlik in ŉ motor geklim het en elders heen geneem is. Gus is lank en skraal met kort grys hare en blou oë. Hy is laas gesien met ŉ swart donsbaadjie, blou gholfhemp, blou jeans, lemmetjiegroen sokkies en donkerblou drafskoene. Die familie het lede van die publiek versoek om enige inligting wat in die soektog na Gus kan help, na 079 650 4814 te WhatsApp. (Foto: Verskaf)